សេចក្ដីផ្ដើម

បច្ចុប្បន្ននេះ កសិករដែលកំពុង​អនុវត្តបច្ចេក​ទេស​បុរាណ និង តាមទម្លាប់ ឬ តាមគ្នានោះ ទទួលនូវបច្ចេកទេស ដែលក្រុមបច្ចេកទេសផ្ទេ​រទៅនោះ នៅមានកម្រិត​។ ដើម្បីបង្ហាញនិងជាផ្លូវ​សម្រាប់​កសិករទាំងនោះ ស្វែងយល់​ពី​បច្ចេកទេស​ទាំងឡាយដែលអ្នកបច្ចេកទេសបានផ្ដល់យោបល់ហើយនោះ ដើម្បី​មានភាព​ជឿជាក់លើ​បច្ចេកទាំង​ទាំង​នោះ យើងបានរៀបចំមេរៀនស្ដីពី ការពិសោធបច្ចេកទេស​ក្នុង​ផលិតកម្ម​កសិកម្មនេះឡើង ជាផ្លូវសម្រាប់ពួកគាត់ចេះពិសោធសាកល្បង ថាតើវិធីសាស្រ្តមួយណាចំណេញ​ឬ​សមស្របជាង។

* ហេតុអ្វីបានជាយើង ចាំបាច់ត្រូវដឹង អំពីផលចំនេញ(គុណសម្បត្តិ) និង កំហាតបង់(គុណវិបត្តិ)?
* ដើម្បីស្វែងរកឲ្យឃើញនូវវិធីសាស្រ្ដឬបច្ចេកទេសល្អបំផុតនោះយើងត្រូវ៖

នៅក្នុងផលិតកម្មមួយ មានកត្តាជាច្រើនដែលមានឥទ្ធិពលលើលទ្ធផលនៃផលិតកម្មនោះ ។ ឧទាហរណ៍៖ ក្នុងផលិតកម្មដំណាំស្រូវ កត្តាដែលមានឥទ្ធិពលលើទិន្នផលស្រូវ មានដូចជា៖ កត្តាពូជស្រូវ កត្តាដី កត្តាជី កត្តាទឹក កត្តាប្រភេទបច្ចេកទេសដាំដុះ ជាដើម។

នៅក្នុងការពិសោធមួយយើង ត្រូវជ្រើសរើសកត្តាអថេរ និង កត្តាថេរ។ កត្តាទាំង​ពីរ​រួមគ្នា​បាន​ទៅជា​កត្តា​ទាំងអស់ដែលមានឥទ្ធិពលលើផលិតកម្មមួយ។ ប៉ុន្តែ អ្នកពិសោធន៍ត្រូវកំណត់កត្តាអថេរ និង កត្តាថេរ​ឲ្យបានច្បាស់ ដើម្បីរៀបចំពិសោធន៍ឲ្យបានជោគជ័យ។

ជំហានទី ១: ជ្រើសរើសកត្តាអថេរ

 កត្តាអថេរ ជាកត្តាទាំងឡាយណាមួយ ដែលមានឥទ្ធិពលលើផលិតកម្ម ហើយអ្នកដែល​អ្នកចង់​យក​វាមកពិសោធ បានន័យថា អ្នកចង់យកវាមកពិសោធប្រៀបធៀបគ្នា ថាតើ ប្រភេទនៃកត្តាអថេរនោះ មួយណា មានប្រសិទ្ធភាពជាងមួយណា។ កត្តា​អថេរអាចជា ប្រភេទចំណី ពូជ ប្រភេទជី បរិមាណ ឬ ការប្រើប្រាស់ជី បច្ចេកទេសដាំដុះ និង កម្រិតទឹក ... ។ នៅក្នុងកត្តាអថេរនីមួយៗ មានប្រភេទកត្តាជាច្រើនទៀត។ ឧទាហរណ៍៖

* កត្តាជី មាន៖ ប្រភេទជីគីមី ជីធម្មជាតិទិញលើទីផ្សារ ជីកំប៉ុស្តផលិតដោយខ្លួនឯង និង ជីធម្មជាតិស្រស់ (លាមកសត្វ) ...។ ធ្វើការប្រៀបធៀបមើលថា តើ ប្រភេទជីមួយណា ចំណេញ​ជាង?
* កត្តាពូជស្រូវ មាន៖ ពូជអ៊ីអ៊ែរ ៦៦ ពូជជលសា ពូជរំដួល ... ។ តើពូជណា ចំណេញជាង?
* កត្តាបច្ចេកទេសដាំស្រូវ មានៈ៖ ស្ទូង ព្រោះ អូសដាំ បវស (ប្រពលវប្បកម្មដំណាំស្រូវ​តាមគោលការណ៍​ធម្មជាតិ)...។ តើវិធីដាំមួយណាចំណេញជាង?
* កត្តាប្រភេទចិញ្ចឹមសត្វមាន់ មាន៖ លែងសេរី(បុរាណ) ដាក់ទ្រុងជីវសន្តិសុខ ដាក់ទ្រុងផង​លែងផង...។ តើ មួយណាចំណេញជាង?
* កត្តាប្រភេទចំណី មាន៖ ចំណីទិញពីផ្សារ ចំណីធម្មជាតិ​ ...។ តើមួយណាចំណេញជាង?

សម្រាប់កសិករ កត្តាអថេរគួរជ្រើសរើសតែមួយ សម្រាប់ពិសោធន៍មួយ ដើម្បីងាយស្រួលក្នុង​ការតាម​ដាននិងវាយតម្លៃ ដើម្បីទទួលបាននូវលទ្ធផលយ៉ាងច្បាស់បំផុតមួយ។

 អ្នកអាចធ្វើការសាកល្បង អនុវត្តបច្ចេកទេសមួយ ឲ្យគ្រប់ចំនុចដែលមានអថេរច្រើន។ **ឧទាហរណ៍**៖ ការអនុវត្តនូវគោលការណ៍ទាំង១២ចំណុចនៃ ប វ ស (ប្រពលវប្បកម្មដំណាំ​ស្រូវ​តាមគោលការណ៍ធម្មជាតិ)។ វានឹងបង្ហាញឲ្យអ្នកឃើញ ថា បច្ចេកទេស ប វ ស គឺល្អ ក៏ប៉ុន្តែវាមិនមែនបង្ហាញថា គ្រប់ចំណុច ឬ គោលការណ៍របស់ ប​ វ ស សុទ្ធតែល្អ​ទាំងអស់​នោះ​ទេ។ តាមការសាកល្បងលើកទីមួយ វាអាចជាការប្រសើរ ប្រសិនបើ អ្នកធ្វើការផ្លាស់​ប្តូរផ្នែកខ្លះនៃ ប វ ស (ដូចជាគម្លាតគុម្ព ឬ កម្រិតទឹក) ដើម្បីឲ្យឃើញថា តើវាមាន ឥទ្ធិពលទៅលើផលិតកម្មដែរឬអត់។ កសិករម្នាក់ នៅភូមិអន្លង់ចារបានសាកល្បងអនុវត្ត បច្ចេកទេស ប វ ស ហើយទទួលបានទិន្នផលខ្ពស់ជាងបន្តិច ដោយចំណាយដើមទុនតិចជាង បើប្រៀបធៀបលើការធ្វើស្រែ​ធម្មតា​របស់គាត់។ សម្រាប់រដូវទីពីរ ម្យ៉ាងវិញទៀត គាត់ចង់សាកល្បងដោយប្រើគម្លាតគុម្ពផ្សេងគ្នា ដែលខ្លះ​២០សម ខ្លះ៣០សម ។ គាត់គិតថា ស្រូវអាយុវែង យកល្អគួរតែគម្លាតគុម្ពទូលាយជាង ហើយ​ស្រូវដែលមានអាយុខ្លី គួរតែគម្លាតគុម្ពខ្លីជាង។

 **ឧទាហរណ៍មួយទៀត៖** គឺដោយប្រើអថេរច្រើន។ អ្នកអាចអនុវត្តទៅលើគ្រប់បច្ចេកទេសចិញ្ចឹមមាន់ ដោយដាក់វានៅក្នុងទ្រុង ធ្វើរបងព័ទ្ធជុំវិញកុំឲ្យសត្វចេញក្រៅទ្រុង ធ្វើរណ្តៅកំប៉ុស្តិ៍ ជន្លេន ឬ កណ្តៀរ​នៅ​ទីនោះ និង ផ្តល់ចំណីជាថ្នាំការពារបែបធម្មជាតិ។ អ្នកអាចប្រៀបធៀបវា​ជាមួយនឹងការ​ចិញ្ចឹម​តាមលក្ខណៈ​ធម្មតា ដែលលែងមាន់ឲ្យវាដើរសេរី និង ដេកស្រេចតែចិត្តវា។ ប្រសិនបើបន្ទាប់ពីការសាកល្បងលើកទីមួយ អ្នកនឹងឃើញថា មាន់ដែលនៅក្នុងទ្រុង មានសុខភាពល្អជាង និង ធំធាត់លឿនខ្លាំងជាង។ អ្នកអាចសាក​ល្បងផ្សេងៗទៀត ដូចជា ចំណីផ្សេងៗគ្នា ឬ ពូជមាន់ ដើម្បីនឹងទទួលបានផលកាន់តែល្អជាងមុនទៀត។

 **ឧទាហរណ៍ទី៣**៖ អ្នកអាចអនុវត្តដោយប្រើប្រាស់ទា និង ត្រីនៅក្នុងស្រែដោយដាក់ ជាមួយគ្នា (ដូចជាបច្ចេកទេសនៅវៀតណាម ដែលគេដាក់ទា និង ដាំស្រូវឲ្យមានការលូតលាស់ដំណាលគ្នា ដោយធ្វើ​របងព័ទ្ធជុំវិញាបានល្អ និង ជីកស្រះចិញ្ចឹមត្រីមានជំរៅជ្រៅ នៅគែមវាលស្រែ)។ ឬ អ្នកអាចចាប់​ផ្ដើម​ដោយដាក់ហ្វូងទានៅស្រែមួយពេលថ្ងៃ និង ដាក់មួយហ្វូងទៀត នៅស្រែមួយទៀតនៅ​ពេលយប់។ នៅត្រង់​នេះ អ្នកមានអថេរ ២ គឺទី១ ទានៅឯវាលស្រែ ឬ មិននៅ និង ទី២ ពេលវេលានៅស្រែ គឺពេលយប់ឬថ្ងៃ។ នៅរដូវបន្ទាប់ អ្នកអាចដាក់ទា នៅក្នុងស្រែ ២៤ម៉ោង ក្នុងមួយថ្ងៃ និងទាមួយហ្វូង​ទៀតដាក់តែនៅ​ពេលយប់​(អថេរតែមួយ)។ នៅរដូវទីបី អ្នកអាចសាកល្បងដោយ​បន្ថែមត្រី​ទៅក្នុងស្រែ(ក៏មួយអថេរដែរ)។ វាមានការយឺត​យ៉ាវជាង ប៉ុន្តែផ្តល់នូវព័ត៌មានច្បាស់លាស់ អំពីថា​តើមួយ​ណាខ្លះមានផលប្រយោជន៍ខ្លាំង។ វានឹងធ្វើឲ្យ​មានភាពប្រថុយប្រថាន ឬ ការរងនូវការបាត់បង់នូវប្រាក់​ចំណេញ​តិច។

ជំហានទី ២: ជ្រើសរើសកត្តាថេរ

កត្តាថេរ ជាកត្តាទាំងឡាយដែលអ្នកត្រូវតែរក្សាវាទុកឲ្យនៅដូចគ្នាក្នុងពេលប្រៀបធៀបកត្តាអថេរ មាន​ន័យថា ជាកត្តាដែលអ្នកមិនចង់ប្រៀបធៀប។ ដើម្បីអ្នកដឹងថា វាមិនមែនជាមូល ហេតុនៃទិន្នផល​ខុសគ្នា។​ ជាអ្វីដែលវានឹងមិនធ្វើឧ្យមានការផ្លាស់ប្តូរចំពោះ​ទិន្នផលរបស់យើង។ អ្វីក៏ដោយលើស​ពីអថេររបស់អ្នកក៏គួរតែ​ត្រូវបាន​ត្រួត​ពិនិត្យផងដែរ។ វាជាការល្អ​បំផុត​​ក្នុងការប្រៀបធៀបអ្វីដែលថ្មីជាមួយតាមទម្លាប់ធម្មតា។ ជា​ឧទាហរណ៍៖ ប្រសិនបើសាកល្បងលើការផ្ដល់ចំណីមាន់ (អថេរមួយ) ត្រូវចាប់ផ្ដើម​ពីទម្ងន់​និង​អាយុ​មាន់ទាំងនោះដឲ្យដូចគ្នា។ ចូរបំបែកវាជាក្រុមៗ តាមប្រភេទចំណីដែលអ្នកចង់សាកល្បង ហើយបច្ចេកទេស​ក៏គួរតែដូចគ្នាដែរ។ ឧទាហរណ៍៖ រយៈពេលនៅក្នុងនិងនៅក្រៅទ្រុង។ ចំណី និង ទឹកដែល​ផ្ដល់ត្រូវ​ផ្ដល់នៅ​ពេល និង ថ្ងៃដូចគ្នា។ សត្វនោះគួរត្រូវចិញ្ចឹមដាក់នៅជិតគ្នា ដើម្បីឲ្យករណីទាំងឡាយដូចជា អាកាសធាតុ និង សីតុណ្ហភាព គឺដូចគ្នាសម្រាប់ក្រុមនីមួយៗ។ ការត្រួតពិនិត្យទាំងឡាយគួររួមបញ្ចូលទាំងប្រភេទមាន់ អាយុនិងទម្ងន់ចាប់ផ្ដើម ពេលវេលាផ្ដល់ចំណី បរិមាណចំណី និង សុវត្ថិភាព។

 សម្រាប់ដំណាំផ្សិត អ្នកអាចសាកល្បងដាំក្នុងពេលវេលាខុសៗគ្នា(អថេរមួយ)។ ប្រសិនបើ ជារៀង​រាល់២សប្តាហ៍ អ្នកដាំជួរថ្មីមួយទៀត អថេរនេះគឺជាពេលវេលានៃការដាំ។ ដូចនេះ ករណីផ្សេងៗដូចជាផេះ ឬកំបោរ និង ទឹក គួរតែដូចគ្នា។ ប្រសិនបើជួរទីមួយដែលបានដាំ ត្រូវដាក់កំបោរ ឬ ផេះ ហើយត្រូវ​ស្រោចទឹក១ដងក្នុង១ថ្ងៃរយៈពេល២សប្តាហ៍​ បន្ទាប់មក២ ដងក្នុង១សប្តាហ៍ ជួរទី ២ ៣ ៤ និងគ្រប់ជួរផ្សេង​ទៀត​ដែលបានដាំ គួរតែត្រូវ អនុវត្តដូចជួរទីមួយដែរ ចំពោះការដាក់កំបោរ ឬ ផេះ និងការស្រោច​ទឹក​(ដោយផ្អែកលើទឹកភ្លៀង) ហើយស្រោចទឹកមួយដងក្នុងមូយថ្ងៃសម្រាប់២សប្តាហ៍បន្ទាប់មក​ពីរដងក្នុង១ថ្ងៃ​(ផ្អែកទៅលើទឹកភ្លៀង)។ ក្នុងករណីនេះកំបោរ​ ឬ​ ផេះ និង ទឹក គឺត្រូវបានត្រួតពិនិត្យ។ អ្នកអាចកត់ត្រា​ផងដែរ​នូវ​ចំនួនដងនៃការស្រោចទឹកដែលអ្នកមិនបានអនុវត្តតាមវិធីសាស្រ្តខាងលើ​ ដែលបាន​កំណត់ដោយសារតែ​មាន​ភ្លៀង ប៉ុន្តែវានៅតែមានការលូតលាស់ល្អ។ (ផលិតកម្មល្អដោយប្រើការងារតិច ក៏ជា​ការល្អដែរ)។

 ឧទាហរណ៍សម្រាប់ត្រី៖ អ្នកអាចសាកល្បងលើប្រភេទត្រីខុសៗគ្នា។ ប្រសិនបើអ្នកមិនមានស្រះពីរ​ទំហំស្មើគ្នាទេ អ្នកអាចយកស្រះមួយដាក់រនាំងខណ្ឌ(សំណាញ់)ឃាំងនៅកណ្តាល។​ ត្រូវធានាថាម្លប់ និងរុក្ខជាតិទឹកដែលមានចំពោះផ្នែកនីមួយៗគឺស្មើគ្នា(ស្មើល្អតាមដែលអាចធ្វើបាន) ដូចអ្វីដែលអ្នកចង់​ត្រួត​ពិនិត្យ​​ចំនុចទាំងនោះទៅលើតែអថេរតែមួយគឺ ប្រភេទត្រី។ នៅផ្នែកម្ខាង អ្នកអាចដាក់ត្រីប្រា និង ផ្នែកផ្សេងទៀតអាចដាក់ត្រីទីឡាព្យ៉ា​ ធ្វើដូចនេះ វាមិនពិបាកទេក្នុងការកំណត់សីតុណ្ហភាព និង គុណភាព​ទឹក គឺ វាដូចគ្នា។

 ក្នុងការសាកល្បងមួយទៀតលើត្រីដែរ អ្នកអាចសាកល្បងលើប្រភេទចំណីផ្សេងគ្នាវិញ។ ដូចគ្នាដែរ ប្រសិនបើអ្នកមិនមានស្រះពីរទំហំស្មើគ្នាទេ អ្នកអាចយកស្រះមួយដាក់រនាំងខណ្ឌ​​(សំណាញ់) ឃាំងនៅ​ ក​ណ្តាល​។​ ត្រូវធនាថា ទំហំ និង រុក្ខជាតិទឹកនៅក្នុងផ្នែកនីមួយៗគឺស្មើៗគ្នា (គ្រប់គ្រាន់ដែលអាចទៅរួច) ដូចអ្វីដែលអ្នលចង់បានគឺ (អ្វីដែលអ្នកចង់តាមដាន) ពោល គឺខុសគ្នាតែប្រភេទនៃចំណីត្រី(អថេរ)។​ នៅផ្នែក​ម្ខាង​នៃស្រះដែលបានចែកនោះ អ្នកអាចដាក់ចំណីដែល​ទិញ​ពីផ្សារ។ នៅម្ខាងទៀត ដាក់ចំណី​ធម្មជាតិ​ដូចជា ខ្យង និង កណ្តៀរ។ ប្រសិនបើអ្នកមានស្រះពីរប៉ុនគ្នាដាច់ដោយឡែកពីគ្នាវិញ មួយសម្រាប់ដាក់ចំណីទិញ និងមួយទៀត សម្រាប់ចំណីធម្មជាតិ។ ប៉ុន្តែ វាមិនងាយស្រួលទេដើម្បីធានាថាសីតុណ្ហភាព និង គុណភាព ទឹកឲ្យដូចគ្នានោះ។ ប្រសិនបើមានភាពខុសប្លែកគ្នាបែបនេះ អ្នកមិនដឹងថា តើត្រីរបស់អ្នកលូតលាស់​លឿន​ដោយសារចំណីល្អ ឬ ដោយសារទឹកស្អាតនោះទេ។ ដូច្នេះ កត្តាទាំងនេះ គួរត្រូវតាមដាន ដើម្បីឲ្យអ្នកដឹងថា ចំណីគឺនាំឲ្យត្រីលូតលាស់លឿន។

ជំហានទី៣: បង្កើតប្លង់ផែនការ

 អ្នកបង្កើតក្បាលដីមួយសម្រាប់អ្វីថ្មីដែលអ្នកចង់សាកល្បង និង ក្រុមមួយបន្ថែមទៀត សម្រាប់​វិធីសាស្រ្តដដែល។​ វាមានប្រយោជន៍ក្នុងការសរសេរគម្រោង និង គូរផែនទីតូចមួយ សម្រាប់កន្លែងដែល​ត្រូវសាកល្បងនោះ។

 **ឧទាហរណ៍** ប្រសិនបើអ្នកសាកល្បងដាំដំណាំស្រូវតាមបច្ចេកទេស ប.វ.ស​ និង ការប្រើប្រាស់​ ឧបករណ៍អូសដាំ ចូរបង្កើតដីបីកន្លែងដែលមានទំហំស្មើៗគ្នា(ម្លប់ដូចគ្នា និង ទឹកដូចគ្មា)។ ដាក់ ឈ្មោះតាមក្បាលដី(១,២,៣ ឬ A,B,C) និង ធ្វើការកំណត់ក្បាលដីនីមួយៗ តាមបច្ចេកទេសមួយ ដោយចៃដន្យ។ មធ្យោបាយតែមូយក្នុងការធ្វើវាគឺសរសេរវា ហើយយកវាទៅដាក់ក្នុងប្រអប់ ឬ កែវ ឧទាហរណ៍ក្បាលដីលេខ១គឺ ចាប់បាន ប.វ.ស ក្បាលដីលេខ២ គឺចាប់បានការអនុវត្តន៍បច្ចេកទេសធម្មតា និងបច្ចេកទេសទី៣ គឺតាមឧបករណ៍អូសដាំ។​ វានឹងជួយអ្នកឲ្យដឹងថា លទ្ធផលនោះគឺវាច្បាស់ និងអាចទុកចិត្តបាន។ សូមព្យាយាមលើដីដែលមានទំហំតូចល្មម តែកុំឲ្យតូចពេក។ ប្រសិនបើអ្នកគ្រាន់​តែសាកល្បងចំណីថ្មី សម្រាប់ទាមួយក្បាល ហើយវាលូតលាស់បានល្អ ថាតើអ្នកដឹងវាដោយ​របៀបណា​ថាវាពិតជាល្អនោះ? ប្រសិនបើអ្នកផ្តល់ចំណីអោយទា ៥ក្បាលគឺចំណីដដែលហើយ និង៥ក្បាលទៀតចំនីថ្មី ហើយទាដែលស៊ីចំណីថ្មីលូតលាស់ធំជាង អ្នកកាន់តែមានភាព​ប្រាកដលើចំណីនេះគឺវាពិតជាល្អជាងមែន។ ប្រសិនបើអ្នកដាក់ចំណីថ្មីឱ្យទា៩​ក្បាលឬ​១០​​ក្បាលស៊ី វាធ្វើឱ្យទារបស់អ្នកឈឺ បន្ទាប់ពីនោះអ្នកនឹង បាត់​បង់ទា​របស់អ្នកស្ទើរតែទាំងអស់។ ដូច្នេះចូកុំយកចំនួនតិចពេក ហើយក៏កុំច្រើនពេកដែរ។

 ចូរកំណត់រយៈពេលពិសោធន៍ ពោលគឺតាំងពីចាប់ផ្ដើមរហូតដល់ពេលប្រមូលផល។ កុំពិសោធ​យូរពេក ហើយក៏កុំឆាប់ពេកដែរ គឺពិសោធក្នុងរយៈមួយវដ្ដរបស់ផលិតកម្មនោះ។ **ឧទាហរណ៍** បើអ្នកលក់ មាន់មានអាយុ៣ខែ បាន១គីឡូក្រាម វាមិនមានគុណប្រយោជន៍ដល់អ្នកក្នុងការសាកល្បងចំណីថ្មី្ សម្រាប់​៥ខែ ដោយសារមាន់ទាំងនេះហួសពេលក្នុងការលូតលាស់ (លក់ចេញបាត់ទៅហើយ) ។

 សរុបមក អ្នកត្រូវរៀបចំប្លង់ (ទីតាំង) និង កំណត់រយៈពេលពិសោធន៍ឲ្យបានត្រឹមត្រូវ គឺមិនឆាប់ពេក​ និង មិនយូរពេក ពោលគឺមួយវដ្ដផលិតកម្មនោះ។

ជំហានទី៤: បង្កើតវិធីសាស្រ្តក្នុងការកត់ត្រា

 ចូរសម្រេចចិត្តលើអ្វីដែលអ្នកចង់កត់ត្រាហើយបង្កើតមធ្យោបាយដើម្បីកត់ត្រាវា (ជាធម្មតាបំផុត​ត្រូវ​សរសេរ ឬ គូសសញ្ញា ឬ រូបភាពចំណាំ)។ ចូរកត់ត្រានូវអ្វីដែលអ្នកគិតថា​នឹងផ្តល់ព័ត៌មានមាន​ប្រយោជន៍​ក្នុងការវាយតម្លៃដល់អ្នកនៅដំណាក់កាលបន្ទាប់ ។ អ្នកអាចកត់ត្រាអត្រានៃការលូតលាស់ កម្ពស់ ប្រវែង ឬ រយៈពេល ចំនួនស្លឹក ទម្ងន់ ប្រភេទនៃចំនាយ តម្លៃ និង ចំនួននៃការលក់ ចំនួនដែលបានបរិភោគ និង ចំនុចដទៃច្រើនទៀត។ ប៉ុន្តែ ប្រហែលជាចំនុចសំខាន់ពីរសម្រាប់កត់ត្រា គឺការកត់ត្រាតម្លៃសរុប (ចំនាយក្នុងមួយរយៈពេល និង លុយ) ហើយកម្រៃសរុប(ទាំងពីការលក់ និង អ្វីដែល​អ្នក​សន្សំ​ពីការមិន​ទិញពីគេ)។ អ្នកអាចបង្កើតតារាង ដើម្បីបំពេញរៀងរាល់លើកដែលអ្នកកត់ត្រា។ ជាធម្មតា អ្នកកត់ត្រា​ទិន្នន័យសត្វច្រើនជាងដំណាំ។ អ្វីដែលលូតលាស់លឿន(ត្រកួន) ត្រូវបានស្ទង់ជាញឹកញាប់ជាង​អ្វីដែល​លូតលាស់យឺត (គោ)។ **ឧទាហណ៍** លើអ្វីក្នុងការកត់ត្រារួមបញ្ចូលទាំងកម្ពស់ ទម្ងន់​ ចំនួន តម្លៃលក់ និង គុណភាព។ កំណត់ពេលវេលាដើម្បី​កត់ត្រាដូចជា៖ ១សប្តាហ៍ម្ដង ឬ ១ខែម្ដង។ កត់ត្រារហូតដល់ចុងបញ្ចប់នៃការសាកល្បង(ពិសោធន៍)​នោះ។ ពេលខ្លះ ចំពោះដំណាំ ប្រជាជនកត់ត្រាទៅ​លើ​តែទិន្នន័យនៅរដូវប្រមូលផលទេ ប៉ុន្តែវាល្អក្នុង ការយកទិន្នន័យមុន​ពេលនោះវិញ ក្នុងការផ្ដល់​ឲ្យអ្នកនូវ​គំនិតថ្មីៗ។

 **ឧទាហរណ៍៖** ប្រសិនបើអ្នកសាកល្បងលើការប្រើជីប្រភេទផ្សេងគ្នាក្នុងការដាំឪឡឹកនោះ អ្នកអាច​សាក​ល្បងលើដីមួយក្បាលដោយប្រើជីកំប៉ុស្តតែមួយមុខគត់ ហើយមួយក្បាលទៀត ប្រើតែជីអ៊ុយរ៉េ និង មួយ​ក្បាល​ទៀត​ប្រើជីកំប៉ុស្ត និង អ៊ុយរ៉េ។ ក្នុងកំឡុងពេលលូតលាស់ ក្នុងចំណោមការសាកល្បងទាំងបី មានមួយលូត​លាស់បានល្អជាងគេ។ មធ្យោបាយដែលល្អ សម្រាប់ដឹងឲ្យបានច្បាស់ គឺការស្ទង់ ឬ វាស់វលិ៍​របស់វា ឬ រាប់ចំនួនស្លឹកនៃដំណាំនីមួយៗ ខណៈពេលវាកំពុងលូតលាស់។ ជិតដល់ពេលប្រមូលផល អ្នក​អាចកត់ត្រាចំនួនផ្កា ថាតើចំនួនប៉ុន្មានដែលផ្លែបានល្អ។ នៅរដូវប្រមូលផល កត់ត្រាចំនួនទម្ងន់ (សរុប​ចំនួននីមួយៗ) តម្លៃឪឡឹក របស់រងនីមួយៗ។ ការសាកល្បងប្រើជី​អ៊ុយរ៉េ ប្រហែលជានឹងធ្វើឲ្យដំណាំធំជាង ប៉ុន្តែការពិសោធប្រើជីកំប៉ុស្ត គឺផ្តល់ផ្លែបានច្រើន ដូច្នេះហើយសូមកុំទាន់ធ្វើការ​សម្រេច​ចិត្តលឿនពេក ដែលអ្នកគិតថាចុងបញ្ចប់នៃពិសោធន៍ ដោយការប្រើប្រាស់ជីអ៊ុយរ៉េលើ​ដី​ទាំងអស់ ធ្វើឲ្យផលរបស់​ដំណាំ​មាន​ទំហំធំ បើអ្នកគិតតែដូច្នោះនោះនឹងមិនអាចឃើញនូវអ្វី ដែលជីកំប៉ុស្តជួយឲ្យដំណាំ​មានផ្កា ហើយធ្វើឲ្យ​ផ្លែជាប់​បានយ៉ាងច្រើននោះទេ។

 សរុបមក អ្នកត្រូវកត់ត្រារៀងរាល់យ៉ាងតិច១០ដងក្នុងមួយវដ្ដនៃពិសោធនោះ គឺចាប់តាំងពីចាប់ផ្ដើម​រហូតដល់ចប់ (ប្រមូលផល)។

ជំហានទី៥: អនុវត្តន៍ និង កំណត់ត្រា

 ចូរចាប់ផ្ដើមអនុវត្តតាមអ្វីដែលអ្នកបានគ្រោងទុកនៅដំណាក់កាលទាំងបួនខាងលើ។ ដូចនេះ អ្នក​អាច​ទទួលបានព័ត៌មានទាំងអស់ដែលអ្នកចង់បាន។ កុំបញ្ចប់វាលឿនពេក (ដូច​ឧទាហរណ៍​ឪឡឹកខាងលើ) ឬ ក៏បន្តទៀតយូរពេក (ជាធម្មតាយូរជាងអ្នកចិញ្ចឹមមាន់លក់ទៅទៀត) ធ្វើឲ្យប្រាកដ ថាអ្នកត្រូវកត់ត្រា​បាន​គ្រប់ចំនុចទាំងអស់យ៉ាងទៀតទាត់។ ប្រសិនបើ អ្នកមិនបានកត់ត្រាបានទៀតទាត់ទេ អ្នក​នឹង​មិនដឹង​ពីការ​លូតលាស់យ៉ាងណា ហើយប្រហែល ជាអ្នកបាត់បង់នូវចំនេះដឹងសំខាន់​ៗមួយ​ចំនួន​ទៀត។ **ឧទាហរណ៍៖** ប្រសិនបើអ្នកកត់ត្រាទម្ងន់ មាន់ ជារៀងរាល់សប្ដាហ៍ ជាជាងកត់ត្រាតែនៅពេល​ដែលអ្នកលក់​ពួកវានោះ អ្នកនឹងអាចរកឃើញថា ចំនីដែលទិញពីផ្សារ មានសារៈសំខាន់ណាស់ សម្រាប់មាន់ដែលទើបនឹងកើត រហូតដល់អាយុ ៣ សប្ដាហ៍ដំបូង ប៉ុន្ដែបន្ទាប់ពីនោះមក វានឹងលូតលាស់លឿនដោយការប្រើប្រាស់ចំណី​ធម្មតា(ស្រូវ អង្ករ…)។ បន្ទាប់​មក​​ អ្នកនឹងដឹងថា លុយរបស់អ្នក គឺត្រូវចំណាយលើការទិញចំណីពិសេស សម្រាប់កូនមាន់ ជាការត្រឹមត្រូវ គឺមិនមែន​ទិញសម្រាប់មាន់ធំឡើយ។

 អ្នកអាចទាំងកត់ត្រាផងដែរនូវរឿងរ៉ាវទាំងអស់ ដែលកើតឡើងមិនប្រក្រតីនៅគ្រប់ពេលនៃការ​ពិសោធ​ **ឧទាហណ៍៖** ប្រសិនបើមានសត្វមួយស៊ីមាន់របស់អ្នក ទោះបីជាវាកើតឡើងមិន​នៅក្នុងកំណត់ត្រា​ប្រចាំ​ថ្ងៃក៏ដោយ អ្នកគួរតែកត់ត្រាវាឲ្យបានឆាប់រហ័សតាមដែលអាចធ្វើបាន ដើម្បីកុំឲ្យភ្លេច។ ប្រសិនបើរដូវកាល​មិនប្រក្រតី អ្នកប្រហែលជាចង់ពិសោធនៅឆ្នាំធម្មតា​វិញ។ **ឧទាហរណ៍៖** រដូវកាល​ដែលកន្លងផុតទៅនេះ វាខុសប្លែកពីរដូវមុនខ្លាំង។ ដូច្នេះប្រសិនបើ អ្នកចង់ដឹងថា ឪឡឹក ឬ ល្ពៅ​ ផ្តល់ឲ្យអ្នកនូវផល​ចំណេញ​ច្រើនជាង នោះល្ពៅប្រហែលជាផ្ដល់កម្រៃល្អឲ្យអ្នកនៅរៀងរាល់ រដូវប្រាំង ជាមួយអាកាសធាតុមិន​ប្រក្រតី ហើយឪឡឹកទទួលបានកម្រៃល្អនៅឆ្នាំដែលមានទឹកគ្រប់គ្រាន់ និង សម្រាប់រដូវក្តៅ។ ក្នុងករណីនេះអ្នក​អាច​ពិចារណា ការដាំដំណាំឆ្លាស់ជួរគ្នាទាំងឪឡឹក និង ល្ពៅ ដូចនេះ គឺគ្មានបញ្ហា​រឿងអាកាសធាតុយ៉ាងម៉េចនោះ ទេ អ្នកនឹងទទួលបានដំណាំល្អមួយ។

ជំហាន៦: បូកសរុប និង វាយតម្លៃ

 ចូរធ្វើការបូកសរុបឲ្យបានច្បាស់លាស់នូវលទ្ធផល។ ធ្វើការប្រៀបធៀបក្រុម ឬ ច្បារ ដំណាំ​ជាមួយនឹងក្រុម ឬ ច្បារដំណាំ​ផ្សេងៗទៀត៖ សួរសំនួរជាច្រើន ហើយមើលទិន្នន័យ សម្រាប់ចម្លើយ។

-តើអ្វីជាគុណប្រយោជន៍ និង គុណវិបត្តិនៃធាតុ(កត្តា)នីមួយៗ​របស់ផលិតកម្ម?

-តើក្រុមមួយណាទទួលបានការលូតលាស់/ផលិតកម្មល្អបំផុត?

-តើការចំណាយសរុបនៃក្រុមនីមួយៗ មានប៉ុន្មាន?

-តើក្រុមមួយណាផ្ដល់លទ្ធផលល្អជាងគេបំផុត?

-តើក្រុមមួយណាផលិត/បង្កើតបានទិន្នផលខ្ពស់ជាងគេ(ធម្មតាគិតជាKg)?

-ប្រសិនបើអ្នកលក់វា តើមួយណាទទួលបានប្រាក់ចំណេញច្រើនជាងគេ?

-តើលទ្ធផលទាំអស់នេះ ធ្វើឲ្យអ្នកចង់ធ្វើបន្ថែមទៀតដែរ ឬទេ?

 សូមធ្វើវា ឲ្យបានល្អិតល្អន់ ជាពិសេសទាក់ទងនឹងការចំណាយ ផលិតកម្ម និងប្រាក់ ចំណេញ។

 **ឧទាហរណ៍ៈ** ចំណីទិញពីផ្សារអាចធ្វើឲ្យត្រីរបស់អ្នកធំលឿនក្នុងរយៈពេល៥ខែ ត្រីមួយៗមាន​ទំងន់០,៤Kg លើ០,៣ Kg បើអ្នកប្រើចំណីធម្មជាតិ។ ប៉ុន្តែអ្នកត្រូវចំណាយលុយជាច្រើន ដើម្បីចំណី ដោយអ្នកអាចទទួលបាន​ ០,១ Kg បន្ថែមទៀត។ ដូចនេះចំណីធម្មជាតិ គឺផ្ដល់ឲ្យអ្នក​នូវ​ប្រាក់ចំណេញច្រើន​ជាង​ចំណី​ទិញផ្សារ។

 **ឧទាហរណ៍មួយទៀត** ប្រសិនបើអ្នកប្រើថ្នាំសម្លាប់សត្វល្អិតលើដំណាំស្រូវរបស់អ្នក​ ហើយអ្នកអាច​ទទួល​បានទិន្នផលស្រូវបន្ថែម ២០០ Kg ។ ប៉ុន្តែវាបានសម្លាប់ត្រីក្នុងស្រែ និង ស្រះអស់។ នៅឆ្នាំមុន អ្នកអាច​លក់​ត្រី​ច្រើន​ជាងស្រូវដែលបន្ថែម២០០ Kg ដូចនេះសរុបមក វាមិនល្អក្នុងការប្រើប្រាស់ថ្នាំសម្លាប់​សត្វល្អិត។

 បង្កើតរបស់អ្វីមួយដែលអ្នកអាចក្រលេកមើល នៅពេលខាងមុខ ចំពោះអ្វីដែលអ្នកចង់ចងចាំថា ហេតុអ្វីបាន​ជាវាល្អ ឬ អាក្រក់។ **ឧទាហរណ៍៖** សៀវភៅតូចមួយអំពីអ្វីដែលអ្នកបានរៀន ឬក៏គំនូសរូបភាព​មួយ​សម្រាប់ពន្យល់ដល់កូន​របស់អ្នក។

 អ្នកអាចបន្តជាមួយវិធីសាស្រ្តដែលបានធ្វើយ៉ាងល្អបំផុត ឬ ធ្វើការសាកល្បងផ្សេងទៀត សម្រាប់ការ​ប្រៀប​ធៀប​ការ​ផ្លាស់ប្តូរខុសប្លែកគ្នាបន្តិចបន្តួចនៃវិធីសាស្រ្ដដែលអ្នបានធ្វើ ឬក៏ ជាមួយលក្ខណៈផ្សេងទៀត។ **ឧទាហរណ៍៖** ​ប្រសិនបើអ្នកបានយល់ឃើញថាវិធីសាស្រ្ដអូសដាំសម្រាប់ស្រូវល្អជាងបំផុត​ អ្នកអាច​ប្រៀបធៀប​ឧបករណ៍ពីរផ្សេងៗគ្នា ដែលអង្គការ អាយស៊ីស៊ី ផាស មាន រួចត្រូវស្វែងយល់ថា​តើមួយណា​ដែលអ្នកគួរតែ​ទិញ។ ឬ ប្រសិនបើអ្នក​យល់ឃើញថា កំប៉ុស្ត គឺពិតជាល្អសម្រាប់ឪឡឹក ដូចនេះអ្នកអាច​ប្រើវាសម្រាប់​ត្រសក់ លមើល។ ប្រសិនបើអ្នកបានយល់ឃើញថាចំណី​ធម្មជាតិផ្តល់ឲ្យអ្នកនូវប្រាក់ចំណេញ​ដ៏ច្រើនសម្រាប់ត្រីរបស់អ្នក អ្នកអាចស្វែងរក ឬ បង្កើតចំណីធម្មជាតិផ្សេងៗទៀត ដើម្បីប្រៀបធៀប​។ ប្រសិន​បើអ្នកយល់ឃើញថា ការចិញ្ចឹមនៅក្នុងទ្រុងប្រើចំណីធម្មជាតិ​ លាយជាមួយនឹងចំណីទិញ គឺល្អ​បំផុត​សម្រាប់មាន់ នោះអ្នកអាចជ្រើសរើសពូជមាន់ផ្សេងទៀតមកចិញ្ចឹម ដើម្បី​ប្រៀប​ធៀប​ជាមួយពូជ មាន់​របស់​អ្នក។

 ទោះបីជាលទ្ធផលមិនល្អ វាក៏មានប្រយោជន៍ដែរ។ អ្វីៗដែលទទួលបានផលល្អនៅកន្លែងផ្សេង វា ប្រហែលជាមិនល្អសម្រាប់អ្នកនោះទេ។​ ឧទាហរណ៍៖ ប្រសិនបើអ្នកទៅកំពត អ្នកអាចឃើញកន្លែង ដែល គេដាំម្រេចខ្មៅ ហើយទទួលបានប្រាក់ចំណេញខ្ពស់។ ដូចនេះប្រសិនបើអ្នកយកវាទៅដាំនៅភូមិរបស់អ្នក ហើយព្យាយាមដាំ​វានៅលើដីខ្ពស់ជិតអណ្ដូងរបស់អ្នក (វាមានទឹកគ្រប់គ្រាន់នៅក្នុងរដូវប្រាំង) ប៉ុន្តែឃើញ​ថាវាងាប់​កំឡុងពេលរដូវភ្លៀង គ្មានវិធីណាដែលអាចជួយសង្រ្គោះវាបានឡើយ តែទាំងនោះ គឺនៅតែជា​ព័ត៌មានល្អ។ តែអ្នកអាចស្វែងរកដំណាំផ្សេងៗ ​ដែលផ្តល់ប្រាក់ចំណេញ ដែលសមស្របនៅក្នុង​តំបន់​របស់អ្នកវិញ។

សន្និដ្ឋាន

ប្រសិនបើអ្នកធ្វើការកត់ត្រាបានយ៉ាងល្អ នោះអ្នកនឹងដឹងយ៉ាងច្បាស់នូវអ្វីដែលផ្តល់ប្រាក់​ចំណេញ​យ៉ាងច្រើន និង អ្វីដែលមិនមានប្រយោជន៍តាមរយៈការវាយតម្លៃនោះ។ ការពិសោធ គឺ​ជួយឲ្យ​យើងអាច​ដឹង​នូវបទពិសោធន៍ល្អៗ ដោយគ្រាន់តែធ្វើការផ្លាស់ប្តូរបច្ចេកទេសបន្តិច​បន្តួច ប៉ុណ្ណោះ។